Nog steeds geen spoor van Cradock-juffrouTheresa Buys. Foto: Verskaf. ŉ Uitgebreide soektog na Theresa Buys van Cradock in die Oos-Kaap het teen Vrydag nog niks opgelewer nie. Die polisie vermoed dié 43-jarige onderwyseres se liggaam is in die Visrivier gestort. Kapt. Stefanie Smith, ŉ polisiewoordvoerder, het gesê die polisie soek sedert verlede week na haar liggaam naby ŉ laagwaterbrug in die omgewing. Sy het bevestig die soektog is Donderdag uitgebrei. “Die polisie se lugeenheid het Vrydag by die soektog aangesluit,” het sy gesê. “Tot dusver is daar nog geen teken van haar liggaam nie en die soektog duur voort.” Die soek- en reddingspanne het intussen ook by ŉ nabygeleë dam begin soek. Buys se vermeende moordenaar, Marius Isaacs (25), het die gebied naby die laagwaterbrug aan die polisie uitgewys. Hy het glo tydens ondervraging aan die polisie erken hy het Buys vermoor en haar liggaam daar gestort. Maroela Media het vroeër berig Buys, wat sedert die begin van die jaar kuns by die Voorbereidingskool Cradock gee, is verlede Maandag laas gesien toe sy die skool verlaat het. Sy woon alleen in ŉ huis op ŉ plaas wat sy by ŉ boer in die omgewing huur. Die polisie ondersoek ŉ saak van moord nadat haar buurvrou verlede Dinsdagmiddag ŉ plas bloed in Buys se huis opgemerk het. Die Cradock-polisie het Woensdagmiddag Buys se voertuig verlate in die Michausdal-woonbuurt opgespoor. Die polisie het Isaacs kort daarna in hegtenis geneem. Hy is glo ŉ werker op die plaas waar Buys woon. Isaacs het Vrydag in die Cradock-landdroshof verskyn op ŉ aanklag van moord. Die saak is tot 18 Augustus uitgestel vir verdere ondersoek. Hy bly in aanhouding. Elmar Heese, die skoolhoof, het aan Maroela Media gesê Buys se familie het versoek dat ŉ troosdiens Maandag vir haar by die skool gehou word, ongeag of haar liggaam gevind word of nie. “Die diens vind Maandag om 10:00 hier by die skool plaas,” het Heese gesê. Len Kok, ŉ geestelike leier, sal die diens waarneem. Almal is welkom om die diens by te woon. Enigiemand met meer inligting wat die polisie in hul ondersoek kan bystaan, kan die polisie by 048 881 7118 skakel. Lees ook: Soektog na vermiste Cradock-juffrou verskerp Cradock-juffrou steeds vermis; verdagte in hof vir moord Cradock-juffrou steeds vermis Cradock-juffrou vermis; polisie ondersoek moord